钦定古今图书集成/理学汇编/学行典/第001卷 > 易经 > 《乾卦》
## 钦定古今图书集成/理学汇编/学行典/第001卷 > 易经 > 《乾卦》

《象》曰：“天行健”，君子以自彊不息。

〈程传〉乾道覆育之象，至大，非圣人莫能体，欲人皆可取法也，故取其“行健”而已。至健固足以见天道也。君子以“自彊不息”，法天行之健也。〈大全〉广平游氏曰：“至诚无息，天行健也，若文王之德之纯是也。未能无息而不息者，君子之自彊也，若颜子‘三月不违仁’是也。”

又

“君子体仁”，足以长人。

〈程传〉“体仁”，体元也，比而效之谓之“体。”〈大全〉东莱吕氏曰：“仁者人也，合而言之道也。只为人不能合，故必比而效之。执柯伐柯，其则不远，比而效之之谓也。”进斋徐氏曰：“体者，以身法之也，仁乃天地生物之心，君子能体之以身，则念念皆仁，而有博施济众之功，故足以长人，如克长克君之类是也。”

嘉会足以合礼。

〈大全〉雷氏曰：嘉美合于中，而其德充实，然后动与礼合也。

利物足以和义。

〈程传〉和于义，乃能利物，岂有不得其宜而能利物者乎。〈大全〉程子曰：阴为小人，利为不善，不可一概论。夫阴助阳以成物者，君子也；其害阳者，小人也。夫利和义者，善也；其害义者，不善也。又曰：义安处便为利。

《贞固》足以干事。

〈本义〉“贞固”者，知正之所在而固守之，所谓知而弗去者也，故足以为事之干。〈大全〉《朱子》曰：干如木之干，事如木之枝叶。贞固者，正而固守之。贞固在事，是与立个骨子，所以为事之干。欲为事而非此之贞固，便植立不起，自然倒了。

又

初九曰：“潜龙勿用”，何谓也？子曰：“龙德而隐者也。不易
乎世，不成乎名，遁世无闷，不见是而无闷，乐则行之，
忧则违之，确乎其不可拔，潜龙也。”

〈程传〉“守其道不随世而变，晦其行不求知于时，自信自乐，见可而动，知难而避”，其守坚不可夺，《潜龙》之德也。〈大全〉《程子》曰：“乐则行之，忧则违之，乐与忧皆道也，非己之私也。”

九二曰：“见龙在田，利见大人。”何谓也？子曰：“龙德而正
中者也。庸言之信，庸行之谨，闲邪存其诚，善世而不
伐，德博而化。《易》曰：‘见龙在田，利见大人’”，君德也。

〈程传〉以龙德而处正中者也。在卦之“正中”，为得“正中”之义，庸信庸谨，造次必于是也。既处无过之地，则唯在“闲邪”，邪既闲则诚存矣。“善世而不伐”，不有其善也。“德博而化”，正己而物正也。皆大人之事，虽非君位，君之德也。〈大全〉程子曰：“闲邪则诚自存。如人有室，垣墙不修，不能防寇。寇从东来，逐之则复有自西入逐得一人，一人复至。不如修其垣墙，则寇自不至，故欲闲邪也。　敬是闲邪之道，闲邪存其诚，虽是两事，然亦只是一事，闲邪则诚自存矣。天下有一个善，一个恶，去善即是恶，去恶即是善。　闲邪则诚自存，而闲其邪者，乃在于言语”饮食进退与人交接之际而已矣。

九三曰：“君子终日乾乾，夕惕若，厉，无咎。”何谓也？子曰：
“君子进德修业，忠信，所以进德也；修辞立其诚，所以
居业也。知至至之，可与几也；知终终之，可与存义也。
是故居上位而不骄，在下位而不忧。故乾乾，因其时
而惕，虽危无咎矣。”

〈程传〉《知至》，至之致知也；《知终》终之力行也。〈本义〉忠信主于心者，无一念之不诚也。修辞见于事者，无一言之不实也。虽有忠信之心，然非修辞立诚，则无以居之。知至至之，进德之事；知终终之，居业之事。所以终日乾乾而夕犹惕若者，以此故也。可上可下，不骄不忧，所谓“无咎”也。〈大全〉云峰胡氏曰：“忠信主于心，修辞见于事。”主于心是德，见于事是业。进者日新而不已，居者一定而不易。曰“至”、曰“几”，皆进字意；曰“终”、曰“存”，皆居字意。

又

其序，与鬼神合其吉凶。“先天而天弗违，后天而奉天
时。”天且弗违，而况于人乎？况于鬼神乎？

〈本义〉人与天地鬼神，本无二理，特蔽于有我之私，是以梏于形体而不能相通。大人无私，以道为体，曾何彼此先后之可言哉！“先天不违”，谓意之所为，默与道契。“后天奉天”，谓知埋如是，奉而行之。〈大全〉童溪王氏曰：“先天而天弗违，时之未至，我则先乎天而为之，而天自不能违乎我；后天而奉天时，时之既至，我则后乎天而奉之，而我亦不能违乎天。盖大人即天也，天即大人也。”